Sabak (basa Indonésia: "batu tulis"), iku piranti sing bahané saka watu karbon mèmper blabak cilik warna ireng sing gunané kanggo nulis Jaman biyèn durung akèh sing gawé buku tulis, dadi bocah-bocah sekolah nulis piwulangan ing sadhuwuring sabak. Kanggo nulisi sabak dianggo sajinis potlot, nanging kagawé saka karbon jenengé grip (basa Indonésia: "anak batu tulis"). Sawisé rampung, tulisan ing sabak bisa dibusak lan sabak bisa ditulisi makaping-kaping. Kuciwané piranti nulis wujud sabak iki gampang pecah. Sanadyan kagawé saka watu nanging yèn nganti tiba ing lemah sabak bisa pecah awit saka tipisé. Ing taun 1960-an sabak lan grip wis wiwit ilang lan diganti nganggo buku tulis.